## Odluka o osnovama za sklapanje Ugovora sa zdravstvenim ustanovama i privatnim zdravstvenim djelatnicima za 1997. godinu

### NN 4/1997 (15.1.1997.), Odluka o osnovama za sklapanje Ugovora sa zdravstvenim ustanovama i privatnim zdravstvenim djelatnicima za 1997. godinu

# HRVATSKI ZAVOD ZA ZDRAVSTVENO OSIGURANJE

Na osnovi odredbi članka 64. Zakona o zdravstvenom osiguranju ("Narodne
novine", broj 75/93 i 55/96), Upravno vijeće Hrvatskog zavoda za zdravstveno
osiguranje na 27. sjednici održanoj 18. prosinca 1996. godine, donijelo
je

## **ODLUKU**

### **O OSNOVAMA ZA SKLAPANJE UGOVORA SA ZDRAVSTVENIM USTANOVAMA I PRIVATNIM ZDRAVSTVENIM DJELATNICIMA ZA 1997. GODINU**

OPĆE ODREDBE

Članak 1.

Ovom Odlukom utvrđuje se način provođenja zdravstvene zaštite, formiranje
cijena zdravstvene zaštite, te način i uvjeti pod kojima Hrvatski zavod
za zdravstveno osiguranje (u daljnjem tekstu: Zavod) sklapa ugovore sa
zdravstvenim ustanovama i privatnim zdravstvenim djelatnicima za 1997.
godinu.

Članak 2.

Način i uvjeti pod kojima Zavod sklapa ugovore za provođenje zdravstvene
zaštite, utvrđuju se sukladno Pravilniku o standardima i normativima prava
iz obveznog zdravstvenog osiguranja za 1997. godinu, drugim općim aktima
Zavoda, odnosno na osnovi prava osiguranih osoba Zavoda na slobodan izbor
doktora medicine i doktora stomatologije primarne zdravstvene zaštite.

Osigurane osobe Zavoda biraju doktora medicine i doktora stomatologije
primarne zdravstvene zaštite za razdoblje od najmanje godinu dana, u pravilu,
prema mjestu stanovanja osigurane osobe.

Članak 3.

Na osnovi odredaba članka 6. Zakona o zdravstvenoj zaštiti ("Narodne
novine", broj 75/93, 11/94 i 55/96) u daljnjem tekstu (Zakon), zdravstvena
djelatnost obavlja se na primarnoj, sekundarnoj i tercijarnoj razini.

Zdravstvenu zaštitu na pojedinoj razini zdravstvene djelatnosti iz prethodne
stavke, a za osigurane osobe Zavoda, provode zdravstvene ustanove i privatni
zdravstveni djelatnici.

Članak 4.

Sukladno odredbama članka 39. Zakona, Zavod raspisuje natječaj za popunjavanje
mreže zdravstvene djelatnosti u svezi obavljanja primarne, specijalističko-konzilijarne
i bolničke zdravstvene zaštite, te donosi odluku o odabiru najpovoljnijeg
ponuđača, uz suglasnost ministra zdravstva.

Članak 5.

S odabranom zdravstvenom ustanovom, odnosno odabranim privatnim zdravstvenim
djelatnikom Zavod sklapa ugovor o provođenju zdravstvene zaštite na pojedinoj
razini zdravstvene djelatnosti.

Zdravstvena ustanova i privatni zdravstveni djelatnik iz prethodne stavke
je ugovorna zdravstvena ustanova i ugovorni privatni zdravstveni djelatnik.

Ugovorna zdravstvena ustanova i ugovorni privatni zdravstveni djelatnik
obvezni su istaknuti taj naziv s naznakom ugovorene zdravstvene djelatnosti.

Članak 6.

Ugovorom se određuje:

- vrsta zdravstvene djelatnosti,

- opseg i kvaliteta obavljanja zdravstvene djelatnosti,

- početak i razdoblje obavljanja zdravstvene djelatnosti,

- način obavljanja zdravstvene djelatnosti,

- sredstva za obavljanje zdravstvene djelatnosti,

- način, uvjeti i rokovi plaćanja,

- ostala prava i obveze.

Članak 7.

Ugovorne zdravstvene ustanove i ugovorni privatni zdravstveni djelatnici
obvezni su na svim razinama zdravstvene zaštite osiguranim osobama Zavoda
pružiti hitnu medicinsku pomoć, bez obzira na mjesto prebivališta osigurane
osobe.

Pod hitnom medicinskom pomoći iz stavke 1. ovog članka, a sukladno odredbama
općih akata Zavoda, podrazumijeva se pružanje dijagnostičkih i terapijskih
postupaka koji su nužni za otklanjanje neposrednih opasnosti po život i
zdravlje osobe.

Članak 8.

Ugovorna zdravstvena ustanova i ugovorni privatni zdravstveni djelatnik
pružaju zdravstvene usluge osiguranim osobama iz država s kojima Republika
Hrvatska ima sklopljen ugovor o zdravstvenom osiguranju, kao i osobama
kojima je priznat status izbjeglica prema zakonu, odnosno međudržavnom
sporazumu.

PRIMARNA RAZINA ZDRAVSTVENE ZAŠTITE

Članak 9.

Zdravstvena djelatnost na primarnoj razini obuhvaća:

 1. djelatnost opće medicine,

 2. djelatnost zdravstvene zaštite predškolske djece,

 3. djelatnost zdravstvene zaštite školske djece

 4. djelatnost zdravstvene zaštite žena

 5. djelatnost stamatološke zaštite,

 6. djelatnost za laboratorijsku dijagnostiku,

 7. djelatnost hitne medicinske pomoći,

 8. djelatnost patronaže,

 9. djelatnost zdravstvene njege u kući,

10. djelatnost higijensko-epidemiološke zaštite,

11. ljekarničku djelatnost.

Članak 10.

Zdravstvenu zaštitu u djelatnostima na primarnoj razini provode: doktori
medicine, doktori stomatolozi, doktori specijalisti opće medicine, pedijatri,
specijalisti školske medicine, ginekolozi, epidemiolozi, dipl. ing. medicinske
biokemije, ljekarnički djelatnici, zdravstveni djelatnici više i srednje
stručne spreme.

Za provođenje zdravstvene zaštite iz stavke 1. i 2. ovog članka, Zavod
sklapa ugovore s domovima zdravlja, ljekarnama, zavodima za javno zdravstvo,
ustanovama za hitnu medicinsku pomoć i ustanovama za zdravstvenu njegu
bolesnika u kući i privatnim zdravstvenim djelatnicima.

Članak 11.

Za provođenje primarne zdravstvene zaštite iz djelatnosti opće medicine,
zdravstvene zaštite predškolske djece, zdravstvene zaštite školske djece,
zdravstvene zaštite žena i stomatološke zaštite, osnovu za sklapanje ugovora
čini broj osiguranih osoba koje su se opredijelile za pojedinog doktora
medicine, odnosno doktora stomatologije.

Ako osigurane osobe prema mjestu stanovanja nemaju mogućnost izbora
specijaliste školske medicine i pedijatra, ostvaruju tu zdravstvenu zaštitu
pri doktoru opće medicine.

Članak 12.

Broj osiguranih osoba po timu za koji se sklapa ugovor, utvrđen je standardom
sukladno Pravilniku o standardima i normativima prava iz obveznog zdravstvenog
osiguranja za 1997. godinu (u daljnjem tekstu: Standard).

Iznimno od odredbe stavke 1. ovog članka, doktori medicine i doktori
stomatologije u zdravstvenim ustanovama, odnosno u privatnoj praksi i zakupu,
prilikom sklapanja ugovora sa Zavodom, obvezni su osigurati minimum od
50% Standardom propisanog broja osiguranih osoba po timu za tu djelatnost.
Najveći mogući broj osiguranih osoba po timu, ne može biti veći od 50%
Standardom propisanog broja osiguranih osoba po timu za tu djelatnost.
Zavod će sukladno tome osigurati nadoknadu odgovarajuću ugovorenom broju
osiguranih osoba.

Članak 13.

Iznimno od odredaba članka 12. ove Odluke, u područjima gdje postoje
veća odstupanja u organiziranju zdravstvene zaštite zbog nedostatka Standardom
propisanog broja osiguranih osoba po timu, odnosno broja timova (otoci,
gustoća naseljenosti i sl.), posebna komisija Zavoda na razini Direkcije,
utvrdit će standard prema popisu osiguranih osoba po pojedinom timu i mogućnost,
odnosno potrebu sklapanja ugovora o provođenju zdravstvene zaštite.

Članak 14.

U domovima zdravlja, doktori medicine i doktori stomatologije koji provode
primarnu zdravstvenu zaštitu iz djelatnosti za koje se sklapa ugovor, supotpisuju
ugovoreni broj osiguranih osoba koje su ih izabrale, odnosno broj osiguranih
osoba koje prema mjestu stanovanja pripadaju toj ordinaciji, na posebnoj
tiskanici koja je dodatak ugovoru.

Poradi osiguranja prava na zdravstvenu zaštitu pod jednakim uvjetima
za sve osigurane osobe Zavoda, a na načelima dostupnosti i kontinuiranosti
korištenja rečenog prava, doktori medicine i doktori stomatologije iz stavke
1. ovog članka, prilikom sklapanja ugovora Zavoda s domom zdravlja, potpisuju
i posebnu izjavu Zavodu (aneks ugovoru).

Ako u tijeku godine pojedini timovi u domovima zdravlja rješenjem Ministarstva
zdravstva Republike Hrvatske postanu privatni doktori - zakupoprimci, obvezni
su sa Hrvatskim zavodom za zdravstveno osiguranje sklopiti ugovor o provođenju
zdravstvene zaštite za osiguranike o kojima su do tada skrbili.

Članak 15.

Ako se u tijeku godine provede postupak zakupa doma zdravlja za više
od 50% jedinica zakupa, posebnim ugovorom između doma zdravlja i Hrvatskog
zavoda za zdravstveno osiguranje utvrdit će se minimalan broj zaposlenika
uprave u domu zdravlja.

Članak 16.

Osnove i uvjeti za sklapanje ugovora o provođenju primarne zdravstvene
zaštite u patronažnoj zdravstvenoj skrbi, laboratorijskoj dijagnostici
i hitnoj medicinskoj pomoći utvrđeni su Standardom za te djelatnosti.

U Standard iz stavke 1. ovog članka, uključen je ugovoreni broj osiguranih
osoba pri domu zdravlja i kod doktora medicine na razini primarne zdravstvene
zaštite u privatnoj praksi koji gravitiraju toj zdravstvenoj ustanovi.

Članak 17.

Za provođenje higijensko-epidemiološke zdravstvene zaštite i prevencije
Zavod sklapa ugovor s Hrvatskim zavodom za javno zdravstvo i županijskim
zavodima za javno zdravstvo, sukladno Standardu, broju djelatnika i područjima
u kojima se mjere provode.

Članak 18.

Poradi opskrbe osiguranih osoba Zavoda lijekovima, Zavod sklapa ugovore
s ljekarnama, sukladno utvrđenom Standardu, i pod uvjetom da ljekarna vodi
propisano materijalno i financijsko knjigovodstvo.

Ljekarne su dužne nabaviti i isporučiti osiguranicima Hrvatskog zavoda
za zdravstveno osiguranje sve potrebite lijekove sa liste lijekova koje
doktori primarne zdravstvene zaštite mogu propisivati na recepte.

SEKUNDARNA I TERCIJARNA RAZINA ZDRAVSTVENE ZAŠTITE

Članak 19.

Zdravstvena zaštita na sekundarnoj razini obuhvaća specijalističko-konzilijarnu
i bolničku zdravstvenu zaštitu.

Članak 20.

Za provođenje specijalističko-konzilijarne zdravstvene zaštite, zavod
sklapa ugovore s poliklinikama i bolnicama, te iznimno i s domovima zdravlja
i zdravstvenim djelatnicima - specijalistima privatne prakse.

Članak 21.

Za provođenje specijalističko-konzilijarne i bolničke zdravstvene zaštite,
Zavod sklapa ugovore s općim bolnicama, specijalnim bolnicama, klinikama,
kliničkim bolnicama i kliničkim bolničkim centrima.

Članak 22.

Za provođenje najsloženijih oblika zdravstvene zaštite iz specijalističkih
djelatnosti, koje se provode na tercijarnoj razini, Zavod sklapa posebne
ugovore s državnim zavodima, kliničkim bolničkim centrima, kliničkim bolnicama
i klinikama.

CIJENE ZDRAVSTVENE ZAŠTITE

Članak 23.

Za provođenje zdravstvene zaštite utvrđuju se cijene na primarnoj, sekundarnoj
i tercijarnoj razini zdravstvene zaštite.

![](dodatni/368146.gif)
![](dodatni/368147.gif)

Članak 24.

Na razini primarne zdravstvene zaštite cijena se utvrđuje primjenom
iznosa po osiguranoj osobi, a sukladno odredbama Standarda.

Iznimno od odredaba prethodne stavke, u slučaju kada nisu zadovoljni
Standardom predviđeni uvjeti kadrovskog normativa (VŠS-zubar, SSS-patronažna
sestra i sl.), posebna komisija Zavoda će utvrditi mogućnost ugovaranja
za provođenje primarne zdravstvene zaštite, te utvrditi posebnu cijenu.

Za izračun troškova sudjelovanja osigurane osobe u vrijednosti stomatološkog
pomagala na razini primarne zdravstvene zaštite koristi se utvrđena vrijednost
boda za specijalističku-konzilijarnu, bolničku zdravstvenu zaštitu i ljekarnu.

Članak 25.

Iznimno od odredaba članka 23. ove Odluke, u slučajevima pružanja zdravstvene
zaštite zbog ozljede na radu, profesionalnih bolesti, ozljeda prouzročenih
nanošenjem tjelesnih ozljeda od strane druge fizičke osobe (tučnjava i
sl.) i ozljeda koje su posljedica prometne nezgode, cijena se utvrđuje
na osnovi Popisa dijagnostičkih i terapijskih postupaka u zdravstvenoj
djelatnosti i utvrđene cijene boda određenog za specijalističko-konzilijarnu
i bolničku zdravstvenu zaštitu.

Za pruženu zdravstvenu zaštitu iz stavke 1. ovog članka i zdravstvena
ustanova, zdravstveni djelatnik privatne prakse odnosno obvezni su ispostavljene
pojedinačne račune, sukladno odredbama stavke 1. ovog članka, dostaviti
Zavodu, poradi provođenja postupaka nadoknade štete, na osnovi članaka
51., 84. i 89. Zakona o zdravstvenom osiguranju.

Članak 26.

Za pruženu zdravstvenu zaštitu na svim razinama zdravstvene djelatnosti
na osnovi odredaba članka 8. ove Odluke (međudržavni ugovori o zdravstvenom
osiguranju i izbjeglice), ugovorna zdravstvena ustanova, odnosno ugovorni
zdravstveni djelatnik privatne prakse ispostavljaju pojedinačne račune
Zavodu primjenom cijene utvrđene sukladno odredbama članka 25. stavke 1.
ove Odluke.

Članak 27.

Za djelatnost hitne medicinske pomoći, cijena se utvrđuje prema vrijednosti
standardnog tima za hitnu medicinsku pomoć, sanitetski prijevoz, prijavno
dojavnu jedinicu, dežurstvo i pripravnost.

Za izvršene usluge prijevoza u hitnoj medicinskoj pomoći i sanitetskim
prijevozom, cijena se utvrđuje po prijeđenom kilometru, prema priloženim
radnim, odnosno putnim nalozima.

Članak 28.

Za ljekarničku djelatnost, cijena se utvrđuje na osnovi cijene lijeka
iz Liste lijekova Zavoda, Popisa dijagnostičkih i terapijskih postupaka
u zdravstvenim djelatnostima i utvrđene cijene boda za tu djelatnost.

U slučaju kada cijena lijeka nije utvrđena Listom lijekova Zavoda, Zavod
priznaje nabavnu cijenu lijeka, a ljekarničku se uslugu obračunava sukladno
odredbama prethodne stavke.

Članak 29.

Provođenje zdravstvene njege u kući, plaća se prema utvrđenoj cijeni
sata njege.

Članak 30.

Na sekundarnoj i tercijarnoj razini zdravstvene zaštite, cijene se utvrđuju
primjenom Popisa dijagnostičkih i terapijskih postupaka u zdravstvenim
djelatnostima, utvrđene cijene boda i cijene pansiona za bolničko liječenje.

Ako ugovorna zdravstvena ustanova, prilikom pružanja zdravstvene zaštite
koristi lijekove, materijale, krv i krvne derivate te radioizotope koji
su iskazani na temperaturnoj listi osigurane osobe, a navedeni su u popisu
iz Bolničke liste lijekova Zavoda, posebno ih se iskazuje u računu koji
se ispostavlja Zavodu.

Članak 31.

Cijene zdravstvene zaštite iskazane po razinama zdravstvene zaštite
i prema vrstama zdravstvene djelatnosti sastavni su dio ove Odluke.

Članak 32.

Ova Odluka stupa na snagu danom objave u "Narodnim novinama", a primjenjuje
se od 1. siječnja 1997. godine.

Klasa: 025-04/96-01/92
Urbroj: 338-01-04-96-1
Zagreb, 18. prosinca 1996.

Predsjednik
Upravnog vijeća Hrvatskog zavoda
za zdravstveno osiguranje:
**prim. dr. sci. Mate Ljubičić,** v. r.

Odluka, NN 4/1997-50